钦定古今图书集成/理学汇编/经籍典/第055卷 > 刘牧易数钩隐图 > 《论下》
## 钦定古今图书集成/理学汇编/经籍典/第055卷 > 刘牧易数钩隐图 > 《论下》

《春秋纬》曰：“《洛书》六篇。”孔氏云：“《洛书》，神龟，负文而出，列
于背，有数一至九。”今代之所传龟书，惟总五行生成
之数，未知孰是。略试论之，《春秋纬》言《洛书》六篇，则与
五行九畴之数不偶，亦未明其义。孔氏云：“《洛书》有数
一至九”，谓书之九畴，自一五行至五福六极之数也且书之九畴，惟五行是包天地自然之数，馀八法皆
“是禹参酌天时人事类之耳，则非龟所负之文也。”今
详《洪范五行传》，凡言灾异，必推五行为之宗。又若“鲧
无圣德，汨陈五行，是以彝伦攸斁。”则知五行是天垂
自然之数，其文负于神龟。馀八法皆大禹引而伸之，
犹《龙图》止负四象八纯之卦，馀重卦六十四，皆伏牺
仰观俯察，象其物，宜伸之以爻象也。“况乎五行包自
然之性，八卦韫自然之象，圣人更为之变易，各以类
分，而观吉凶矣。若今世之所传者，龟书，不为妄也。尚
或疑焉者，试精之于问答。”或问曰：“且云图书皆出于
牺皇之世，则九畴亦陈于牺皇之代，不当言禹第而
次之也？”答曰：“《河图》八卦，垂其象也，故可以尽陈其位；
《洛书》五行，含其性也，必以文字分其类。伏牺之世，世
质民淳，文字未作，故九畴莫得而传也，但申其数耳。
至大禹圣人，遂演成九类，垂为世范，九畴自禹而始
也。”或问曰：“既云龙图兼五行，则五行已具于龙图矣，
不应更用龟书也？”答曰：“虽兼五行，有中位而无土数，
唯四十有五，是有其象而未著其形也，唯四象八卦
之义”耳。龟书乃具五行生成之数，五十有五矣。《易》者
包象与器，故圣人资图书而作之也。或问曰：《书》云：“天
乃锡禹。”“《洪范》九畴必洛书。”今臆说破之，毋乃〈阙三字〉
答曰：“仲尼称河出图，洛出书，于宓牺画《易》之前，不当
云出夏禹之世也。如曰不然，是《洛书》复出于夏禹之
时矣。诚如是，禹之前无九畴也，又何以《尧典》之九法
坦然明白乎哉？”问曰：“今书世之传者，龙图龟书，经所
不载，纬候之书，蔑闻其义，诚诞说也。”曰：“龙图龟书虽
不载之于经，亦前贤迭相传授也。然而数与象合，位”
将卦偶，不盈不缩，符于自然，非人智所能设之也。况
乎古今阴阳之书，靡不宗之，至于“通神明之德，与天
地之理，应如影响”，岂曰妄乎？